**ԹԱԼԻՆ ՀԱՄԱՅՆՔԻ ՂԵԿԱՎԱՐԻ ՊԱՇՏՈՆԱԿԱՏԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈւՂԵՐՁԸ ԳԻՏԵԼԻՔԻ ԵՎ ԴՊՐՈւԹՅԱՆ ՕՐՎԱ ԱՌԹԻՎ**

 01 սեպտեմբեր 2022թ

***Սիրելիʹ աշակերտներ, ուսանողներ,***

***Հարգելիʹ ուսուցիչներ, ծնողներ,***

 Շնորհավորում եմ Ձեզ Գիտելիքի և դպրության օրվա և նոր ուսումնական տարվա մեկնարկի կապակցությամբ։

Գիտելիքը և դպրությունը անփոխարինելի արժեքներ են մարդկության համար։Նոր կյանքի ու նոր աշխարհի ճանապարհը բացում է որակյալ ուսումը։

Սիրելի աշակերտներ, ուսանողներ, միայն գիտելիքի միջոցով կարող եք բացել գիտության բոլոր գաղտնիքները` կամքի ուժով ու սրտի թելադրանքով, ջանասեր աշխատանքով, օգնեք միմյանց, վստահեք մեկ-մեկու, այդպես կհաղթահարեք նոր կյանքի խոչընդոտներն ու դժվարությունները։Մեր ազգի ուսումնատենչ ոգին է եղել մեզ ուժ տվողն ու ազգային կերպարի մարմնավորողը, որի արդյունքում այսօր ունենք դպրության տաճար Մատենադարան` ձեռագիր մասունքներով։

Թանկագին դպրոցականներ, մանկավարժներ, համոզված եղեք, որ միայն կայուն և խորը գիտելիքներով կարող եք օգտակար լինել Հայրենիքին, Ազգին, Ընտանիքին և ինքներդ ձեզ։ Հիշեք, 21-րդ դարը ժամանակակից տեխնոլոգիաների, մտքի ու գիտելիքի ներդրման, ստեղծագործ աշխատանքի դար է։ Ամենադժվար և անհասանելի բարձրունքները կարող եք նվաճել միայն գիտակ մտքով, համոզված եմ, որ Դոʹւք կարող եք։Հավատացեք մեր վաղվա օրվան, մեր երկրի տնտեսական վերելքին, հավատացեք ձեր գիտելիքներին ու ձեր ուժին, ձեզ կրթողներին և դաստիարակողներին։

Այս խորիմաստ օրվա առթիվ առանձնահատուկ ջերմությամբ շնորհավորում եմ առաջին անգամ դպրոց հաճախող առաջին դասարանցիներին և առաջին անգամ դասավանդող ուսուցիչներին։

Հարգելիʹ մանկավարժներ, խոհուն շնորհավորանքներս ձեզ, քանզի աշակերտների վաղվա օրը ձևավորվում է ձեր ներդրած կրթական ու դաստիարակչական, մասնագիտական եռանդուն աշխատանքի շնորհիվ։

Սիրելիʹ աշակերտներ, թող որ 2022-2023թվականների, նոր ուսումնական տարին նպաստի որակյալ կրթության պետական քաղաքականության ապահովմանը, ազգային արժեքներով կոփված նոր սերունդների դաստիարակությանը։

Կրկին շնորհավորում եմ ձեզ, բոլորիս, Գիտելիքի և դպրության օրվա առթիվ։Մաղթում եմ խաղաղություն, երջանկություն, բարեկեցություն և կրթական ոլորտում` իմաստություն։

**Շնորհավոʹր Գիտելիքի և Դպրության տոնը։**

**Լավագույն ցանկություններով**

**Թալին համայնքի ղեկավարի**

 **պաշտոնակատար` Տավրոս Սափեյան**